LUMA-keskus Suomi

Iltapäiväkerho eka- ja tokaluokkalaisille etäyhteydellä
2026-09-01 - 2027-03-30
Innostu tutkimaan iltapäiväkerhossa!
Kutsumme sinut, iltapäiväkerhon ohjaaja, osallistumaan ryhmäsi kanssa etäyhteydellä tiedekerhoon. Osallistuminen on ilmaista ja voit osallistua mistä päin Suomea tahansa. Suomenkielinen kerho kokoontuu verkon välityksellä joka toinen tiistai kello 14.30–15.15. Jokaisesta kerhokerrasta julkaistaan tallenne tällä sivulla seuraavana päivänä, joten voit osallistua ryhmäsi kanssa kerhoon myös muuna viikonpäivänä tai kellonaikana.
Syyslukukaudella: 15.9., 29.9., 13.10., 27.10., 10.11. ja 24.11.
Kevätlukukaudella: 19.1., 2.2., 16.2., 2.3., 16.3. ja 30.3.
Voit lukea lisää ruotsinkielisestä kerhosta vaihtamalla tämän sivun kielen ruotsiksi oikean yläreunan valikosta. Jos taas haluat tutustua aiempiin kerhoihin ja niiden tallenteisiin ja materiaaleihin, voit tehdä sen tästä: iltapäiväkerho 2024 ja iltapäiväkerho 2025.
Kerhossa tutkitaan ja innostutaan yhdessä. Jokaisella kerhokerralla on oma aiheensa, joka liittyy luonnontieteisiin, matematiikkaan, ympäristöoppiin tai teknologiaan. Sisällöt ja materiaalit ovat yksinkertaisia, ja kerho toimii myös hyvänä täydennyskoulutuksena uusista luonnontieteisiin ja matematiikkaan liittyvistä opetussisällöistä. Alun esittelyn jälkeen lapset askartelevat tai suorittavat annettujen ohjeiden mukaisesti jonkin pienen tiedeaktiviteetin.
Voitte valita kerhon ohjelmasta itseänne eniten kiinnostavat kerhokerrat ja osallistua vain niihin tai olla mukana koko kerhossa.
Ilmoittaudu iltapäiväkerhoon tästä linkistä
Järjestimme kerhosta infotilaisuuden verkon välityksellä 1.9. klo 12.00. Infotilaisuuden osallistumislinkki päivitetään tähän noin 15 minuuttia ennen tilaisuuden alkua, ja tilaisuudesta tulee tallenne, joka julkaistaan tällä sivulla seuraavana päivänä.
Heräsikö kerhosta kysyttävää? Lue lisää alta tai ole meihin yhteydessä sähköpostitse osoitteeseen luma-keskus((a))helsinki.fi
Kuinka etäkerhoon osallistuminen toimii?
Ryhmä tarvitsee osallistumiseen yhden tietokoneen, jossa on toimiva internetyhteys, internetselain ja kaiuttimet äänentoistoon. Kerhokerrat ovat YouTube-tallenteita. Suositeltavaa on, että tietokoneen kuvaruudun saa jaettua ryhmän katselua helpottamaan esimerkiksi videotykin avulla seinälle/valkokankaalle tai kaapelilla ulkoiseen monitoriin/tietokoneen näyttöön tai TV-ruudulle. Lapset katselevat lähetystä oman istumapaikkansa ääressä.
Kerää kerhokerralla tarvittavat tarvikkeet jokaiselle pöytäryhmälle/istumapaikalle valmiiksi ennen lähetyksen alkua. Etäyhteydellä mukaan liittyvä kerhokerran ohjaaja antaa lapsille ohjeet työskentelyyn. Auta lapsia tarvittaessa ja huolehdi, että työskentely on turvallista. Työturvallisuuden takia suosittelemme, että kerhon aikana ryhmässä on yhtä ohjaajaa kohden 5–10 lasta.
Mitä osallistumiseen tarvitaan?
Kaikki kerhon aktiviteetit on suunniteltu niin, että niissä tarvitaan tavallisia kerhotoiminnassa yleisiä tai kaupasta helposti hankittavia edullisia aineita. Tarvittavissa taidoissa lähtökohtana suunnittelussa olemme pitäneet esikoulun lopussa osattavia taitoja, kuten numeroiden tunnistamista. Kerhokertakohtaiset työohjeet ja monisteet julkaistaan tällä sivulla noin kaksi viikkoa ennen kerhokertaa. Näin voit käydä lukemassa kerhokerran tarkan sisällön jo ennakkoon. Mikäli sinulta puuttuu jokin kerhossa tarvittava aine tai väline, työn suoritus sujuu luultavasti hyvin myös ilman sitä.
Kaikki kerhossa tarvittavat tarvikkeet on koottu tähän listaan.
Ohjelma
Tarkka työohje ja tulostettavat materiaalit julkaistaan tällä sivulla aina kaksi viikkoa ennen kerhokertaa. Linkki tallenteeseen päivitetään kunkin kerhokerran kohdalle seuraavana päivänä kerhokerrasta.
15.9. Pihan luontosalapoliisit
Lapset tekevät koulun pihan/kerhotilan lähialueen monimuotoisuusselvityksen, joka kertoo pihan soveltuvuudesta elinpaikaksi kasveille ja eläimille.

Tarvittavat välineet
Työohjeet ja linkit
Tarvittavat taidot ja muut huomiot

Jokaiselle lapselle oma tulostettu Pihan monimuotoisuusselvitys -moniste ja kynä merkitsemiseen
Säänmukainen vaatetus
Ohjaajan ohje ja tulostettava moniste tulossa 1.9.
Kerhokerran tallenne tulossa 16.9.
Osa toiminnoista on tarkoitus toteuttaa ulkona

29.9. Ilmapalloraketti
Työssä valmistetaan ilmapallosta raketti, joka liikkuu narua pitkin. Työn voi suorittaa sisällä tai ulkona.

Tarvittavat välineet
Työohjeet ja linkit
Tarvittavat taidot ja muut huomiot

ilmapalloja (nämä koristellaan, halutessanne jokaiselle lapselle oma)
3–5 m narua/lankaa
pillejä (niin monta kuin haluatte tehdä erilaisia ratoja)
teippiä (toimistoteippi käy hyvin)
sakset
piirustuspaperia (Post-it-lapun kokoinen pala jokaiselle lapselle riittää)
värikyniä
(ilmapallopumppu)
(ilmapallon koristeluun permanenttitusseja/tarroja/kevyitä paperikoristeita.)

Ohjaajan ohje tulossa 15.9.
Kerhokerran tallenne tulossa 30.9.
Tarvittavat taidot: ilmapallon puhaltaminen ja pitäminen suljettuna (palloa ei solmita), saksilla leikkaaminen, pillin pujottaminen naruun, teippaaminen ja solmiminen
”Naruratoja” voi tehdä halutessaan useamman, mutta yhdelläkin pärjää. Kun ilmapallon kiinnittää helposti irtoavalla toimistoteipillä, ilmapallon saa helpommin irti ja sen pystyy käyttämään moneen kertaan.

13.10. Numeroista kuviksi – kuvat tietokoneen muistissa
Opitaan, että tietokone muistaa vain numeroita. Numeroilla voi kuvata mitä vain, kunhan sovitaan miten. Kerhokerralla opitaan myös tapojen yhteys tiedostomuotoihin.

Tarvittavat välineet
Työohjeet ja linkit
Tarvittavat taidot ja muut huomiot

Numeroista kuviksi -väritystehtävä

värikyniä
värityskuvamonisteet tulostettuna

Omien kuvien luominen

värikyniä
ruutupaperia

Ohjaajan ohje ja tulostettavat monisteet tulossa 29.9.
Kerhokerran tallenne tulossa 14.10.
Tarvittavat taidot: värittäminen, numeroiden lukeminen
Tulostettavista materiaaleista on kaksi eri vaihtoehtoa: toinen, jossa luvut ovat valmiiksi taulukossa, ja toinen, jossa luvut ovat rivissä taulukon alla. Nuoremmille kannattaa luultavasti antaa tehtävästä versio, jossa luvut ovat valmiiksi taulukossa.

27.10. Akvarelliefektit
Työssä tutkitaan ja kokeillaan akvarellivärien käyttöä. Työssä hyödynnetään kemiallisia ilmiöitä, joilla luodaan efektejä maalaukseen. Työ toimii myös inspiroivana johdantona abstraktiin taiteeseen.

Tarvittavat välineet
Työohjeet ja linkit
Tarvittavat taidot ja muut huomiot

Maalaamiseen:

vesivärit
akvarellipaperia (vesivärimaalaukseen soveltuvaa paksumpaa paperia, vähintään yksi A3-arkki per maalari, mieluummin vähän reilummin)
siveltimiä (yksi per maalari)
vesiastioita
maalarinteippiä

Efekteihin:

elintarvikekelmua noin 25×25 cm pala/osallistuja
suolaa (karkea tai hieno käyvät molemmat) noin 2 rkl/osallistuja
käsidesiä (pumppupullosta pari pumppausta/osallistuja)
raaputtamiseen esimerkiksi veitsi, terävä tikku tai harppi.
kynttilöitä (kruunukynttilät soveltuvat parhaiten, mutta myös muut kynttilät, esim. tuikut, käyvät. Kruunukynttilän voi puolittaa. Pääasia on, että se on riittävän pitkä piirtämiseen. Samaa kynttilää voi käyttää vuoron perään useampi osallistuja)

Ohjaajan ohje tulossa 13.10.
Kerhokerran tallenne tulossa 28.10.
Teippaamisessa voi tarvita apua aikuiselta. Toinen vaihe eli raaputtaminen on sellainen, että pienimmät osallistujat voivat tarvita tähän apua. Raaputtamiseen varattava työkalu kannattaa valita osallistujan mukaan niin, että se on turvallinen käyttäjälle. Hienomotorisia taitoja sen verran, että vesivärisivellin pysyy kädessä.
Tarvikkeet kannattaa laittaa valmiiksi ennen kerhokertaa. Pöytä kannattaa suojata jollain ennen työskentelyn aloittamista. Lisäksi töille pitäisi löytyä tilaa kuivattamiselle. Töitä ei voi laittaa päällekkäin kuivumaan.

10.11. Ihmisrobotit radalla
Työssä tutustutaan ohjelmoinnin perusperiaatteisiin ilman laitteita. ”Ohjelmointikäskyt” annetaan kaverille, joka ”robottina” toteuttaa ne ja toivottavasti löytää ”aarteen” robottiradalta. Ennen radalle rientämistä suoritetaan lähtölaskenta, joka esittelee yksinkertaisesti tietokoneen toimintaa. Työohjeessa on samoja elementtejä kuin viime vuoden Koodaa kaverilla -kerhokerrassa.

Tarvittavat välineet
Työohjeet ja linkit
Tarvittavat taidot ja muut huomiot

maalarinteippiä, jolla merkitään ”robottirata” lattiaan. Rata on ruudukko, eli jos kerhotilan lattia koostuu esim. sopivankokoisista laatoista, teippaamista ei tarvista (laatan/ruudun päällä tulee mahtua seisomaan)
kyniä ja paperia
pieniä esineitä asetettavaksi radalle: aarteita ja esteitä
käskyiksi sopivia esineitä, esim.
keppejä, tikkuja tms. ”askel eteen” -käskyksi
kenkiä, kahdenvärisiä palikoita tms ”käänny vasemmalle/oikealle” -käskyiksi
esineet voidaan etsiä yhdessä kerhokerran aikana
… tai esineiden sijaan voidaan käyttää piirrettyjä tai tulostettuja symboleita (suora nuoli, vasemmalle ja oikealle kääntyvät nuolet).

Ohjaajan ohje tulossa 27.10.
Kerhokerran tallenne tulossa 11.11.
”Lähtölaskentaa” varten numeroiden tunteminen, seitsemään asti laskeminen ja pienten lukujen yhteenlasku (max. 4+2+1=7).
Valmistelut: radan toteutuksen valmistelu eli mahdollisesti teippaus, jos sitä tarvitaan (voi myös toteuttaa lasten kanssa),
käskylappujen tulostus, jos haluatte käyttää nuolia esineiden sijaan

24.11. Kierrätysmosaiikki
Toisen jäte on toisen aarre! Tässä työpajassa herätetään kierrätysjätteet uudelleen henkiin luomalla niistä mosaikkitaidetta.

Tarvittavat välineet
Työohjeet ja linkit
Tarvittavat taidot ja muut huomiot

saksia
liimaa (puikko tai Eri Keeper), tarvittaessa alustat ja tikkuja liiman levitykseen
lyijykyniä ja tarvittaessa tusseja
noin A6-kokoisia kartonkipohjia,
esimerkiksi muro- tai pahvilaatikon seinät käyvät tähän myös
tarvittaessa paperia, tavallista tai värillistä
tarvittaessa värikyniä
erilaisia puhtaita ja värikkäitä roskia, esimerkiksi
karkkipaperit
vanhat tekstiilit
jogurttipurkit
maitopurkit
vanhat sanomalehdet…

Ohjaajan ohje tulossa 10.11.
Kerhokerran tallenne tulossa 25.11.
Taidot: saksilla leikkaaminen, liimaaminen, pienten palojen käsittely ja asettelu
Valmistelut: Kierrätysmateriaalin voi halutessaan leikata valmiiksi värien mukaisesti suurempina paloina omiin kippoihin. Näin tarvittavan värin etsiminen sujuu helpommin.
Leikkaa kartonkipohjat mosaiikkiteoksille valmiiksi. Hyvä koko on noin A6, jotta teoksen ehtii saada sopivasti valmiiksi saman tunnin aikana.

19.1. Aivot toimimaan!
Tällä kerhokerralla kurkistetaan aivoihin. Mihin kaikkeen aivoja tarvitaan ja miltä aivot näyttävät? Testataan omien aivojemme toimintaa pienten tehtävien avulla.

Tarvittavat välineet
Työohjeet ja linkit
Tarvittavat taidot ja muut huomiot

kyniä (esim. lyijykyniä)
paperia, jokaiselle lapselle oma pala
10 erilaista pientä esinettä (esimerkiksi leluja, toimistotarvikkeita tms.) muistitehtävään jokaiselle 2–4 lapsen ryhmälle
pinottavia esineitä, joista voi kokeilla rakentaa mahdollisimman korkean tornin. Esimerkiksi puupalikoita, tulitikkurasioita tai tyhjiä juomatölkkejä.
hernepusseja tasapainotehtävään, jos löytyy (ei pakollinen)

Ohjaajan ohje tulossa 5.1.
Kerhokerran tallenne tulossa 20.1.
Kerhokerralla tehdään neljä pientä tehtävää. Isossa ryhmässä tehtäviä voi halutessaan tehdä neljällä pisteellä pienryhmissä vuorotellen. Silloin riittää, että muistitehtävään ja tornin rakentamiseen tarvittavia esineitä on riittävästi yhdelle pienryhmälle kerrallaan.

2.2. Magneettirata
Mikä ihme on magneetti ja mitä sillä voidaan tutkia? Tällä kerhokerralla tutustutaan magnetismiin ja tehdään magneeteille omat radat. Näitä ratoja suoritetaan parien tai pienen ryhmän kanssa.

Tarvittavat välineet
Työohjeet ja linkit
Tarvittavat taidot ja muut huomiot

magneetteja (esim. taulumagneetti), 1–2 kpl/lapsi
tukevahkoa pahvia (A4–A3 kokoinen, esim. muropaketista), 1 pahvi per kaksi lasta
tusseja

Ohjaajan ohje tulossa 19.1.
Kerhokerran tallenne tulossa 3.2.
Magneettien pitää olla niin voimakkaat, että ne tarttuvat pahvin läpi toisiinsa. Pahvin pitää myös olla niin paksua, ettei se taitu paljoa. Pahviin piirretään tusseilla.

16.2. Fossiilit
Kerhokerralla tutustutaan siihen, miten fossiilit muodostuvat, millaisia niitä on ja miksi Suomessa on vain vähän fossiileita sekä sivutaan sitä, millaista elämää Maapallolla on sen olemassaolon aikana ollut. Kerhokerralla kerholaiset pohtivat, millaisia fossiileita nykyinen elämä voisi jättää ja tekevät omat fossiilimallit.

Tarvittavat välineet
Työohjeet ja linkit
Tarvittavat taidot ja muut huomiot

Muovailuvahaa tai ilmakuivuvaa askartelumassaa (esim. Fimo Air tai das-massa) tai askartelutarvikkeita tai piirustusvälineet
Ohjaajan ohje tulossa 2.2.
Kerhokerran tallenne tulossa 17.2.
Iltapäiväkerhot voivat valita ryhmälleen sopivan materiaalin fossiilimalleja varten.

2.3. Revontulitaidetta hapolla ja emäksellä
Entisaikaan pohjoisella napaseudulla ja sen lähialueilla elävät kansat selittivät näkemiään upeita revontuli-ilmiöitä eri tavoin. Yksi selitys oli, että revontulet ovat Lapissa juoksentelevien tulirepojen aiheuttamia valoilmiöitä, jotka syntyvät ketun kylkien iskiessä puihin tai hännän hipaistessa lumihankeen. Työpajassa luodaan oma tulikettutaideteos maalaamalla taikapaperia hapolla ja emäksellä. Samalla tutustutaan revontulten tieteelliseen selitykseen.

Tarvittavat välineet
Työohjeet ja linkit
Tarvittavat taidot ja muut huomiot

mustaa kartonkia A5/osallistuja
vesiväripaperia A5/osallistuja
saksia
puikkoliima
siveltimiä
kuppeja tai kertakäyttömukeja
mustikkamehua
sitruunamehua
ruokasoodaa ja/tai konetiskiainetta
vettä

Ohjaajan ohje tulossa 16.2.
Kerhokerran tallenne tulossa 3.3.
Työssä leikataan saksilla

16.3. Värien salaisuudet
Mistä tussin väri oikeastaan muodostuu? Voiko mustasta tussista löytyä sateenkaaren kaikki värit? Tällä kerhokerralla selvitetään, mitä eri värejä tussien sisälle kätkeytyy, kun värit lähtevät kulkemaan veden mukana paperissa. Samalla päästään tutustumaan menetelmään, jota käytetään oikeissakin laboratorioissa aineiden erottamiseen ja tutkimiseen.

Tarvittavat välineet
Työohjeet ja linkit
Tarvittavat taidot ja muut huomiot

erivärisiä vesiliukoisia tusseja (työhön
kannattaa varata useita erivärisiä tusseja
sekä ainakin kaksi erimerkkistä mustaa tussia)
huokoista paperia, kuten suodatinpaperia (esimerkiksi valkoinen kahvin suodatinpaperi toimii erittäin hyvin), josta kerhossa leikataan jokaiselle osallistujalle noin 2–3 cm x 10 cm kokoinen pala
saksia
juomalaseja tai kertakäyttömukeja
vettä

Ohjaajan ohje tulossa 2.3.
Kerhokerran tallenne tulossa 17.3.
Työssä leikataan saksilla

30.3. Dino-mittamania
Matematiikka-aiheinen aikamatkaseikkailu dinosaurusten kanssa.

Tarvittavat välineet
Työohjeet ja linkit
Tarvittavat taidot ja muut huomiot

Multilink-kuutioita
laskin
kyniä
ennakkomateriaalit tulostettuna

Ohjaajan ohje ja tulostettavat materiaalit tulossa 16.3.
Kerhokerran tallenne tulossa 31.3.
Yhteenlasku (0–10 eskarit, 0–20 ykköset, 0–100 kakkoset)
Lukutaito (joku ryhmässä)
